കൊവിഡ് വാക്സിനേഷന് ഇന്ന് പുനരാരംഭിക്കുമോ പ്രതീക്ഷയോടെ അധികൃതര് ആലപ്പുഴ: വാക്സിന് സ്റ്റോക്ക് തീര്ന്നതോടെ ജില്ലയില് വാക്സിനേഷന് മുടങ്ങിയിട്ട് അഞ്ചുദിവസം പിന്നിടുന്നു. കഴിഞ്ഞ വ്യാഴാഴ്ച മുതലാണ് സര്ക്കാര് ആശുപത്രികളില് വാക്സിന് മുടങ്ങിയത്. അതേസമയം സ്വകാര്യ ആശുപത്രികളില് വാക്സിന് സുലഭമായി ലഭിക്കുന്ന സാഹചര്യവുമുണ്ട്. സംസ്ഥാനത്ത് ലഭിക്കുന്ന പത്ത് ലക്ഷം കൊവിഡ്ഷീല്ഡ് വാക്സിനില് നിന്ന് ജില്ലയ്ക്കുള്ള വിഹിതം ലഭിച്ചാല് മാത്രമേ വാക്സിനേഷന് പുനരാംഭിക്കാന് കഴിയൂ. ഈ വിഹിതം 71,000ഡോസ് വാക്സിനാണ്. ഇന്ന് പുലര്ച്ചയോടെ കൂടുതല് വാക്സിനെത്തുമെന്ന പ്രതീക്ഷയിലാണ് ജില്ലാ ആരോഗ്യ വകുപ്പ് അധികൃതര്. വാക്സിന് എത്തിയില്ലെങ്കില് ഇന്നും വാക്സിനേഷന് മുടങ്ങും. സംസ്ഥാന തലത്തില് കൂടുതല് വാക്സിനെത്തിക്കുന്നതിനുള്ള ശ്രമങ്ങളും ആരംഭിച്ചു. 18 വയസിന് മുകളില് പ്രായമുള്ള എല്ലാവര്ക്കും വാക്സിന് നല്കണമെന്ന കേന്ദ്ര ആരോഗ്യമന്ത്രാലയത്തിന്റെ നിര്ദേശത്തെ തുടര്ന്ന് കഴിഞ്ഞ രണ്ടാഴ്ചയായി എല്ലാ കേന്ദ്രങ്ങളിലും കൂടുതല് പേരെത്തിയതോടെയാണ് സ്റ്റോക്ക് തീര്ന്നത്. ഇതിനാനുപാതികമായി വാക്സിനെത്തിക്കുന്നതില് ആരോഗ്യവകുപ്പിന് വീഴ്ചയുണ്ടായെന്ന് ആക്ഷേപമുണ്ട്. . സര്ക്കാര് ആശുപത്രികളില് സൗജന്യമായി നല്കുന്ന വാക്സിന് സ്വകാര്യ ആശുപത്രികളില് ഒരു ഡോസിന് 740 രൂപ നല്കണം. സൗജന്യമായി വാക്സിന് ഡോസ് ലഭിക്കുന്നതിനാല് കൂടുതല് പേരും സര്ക്കാര് ആശുപത്രികളെയാണ് ആശ്രയിച്ചത്. മതിയായ വാക്സിന് ഇല്ലാതായതോടെ വാക്സിനേഷന്റെ എണ്ണം സെപ്തംബര് ഒന്നുമുതല് കുറച്ചു.